মুলপাতা » খেলাধুলা » সেমিফাইনালে বাংলাদেশের প্রতিপক্ষ ভারত নাকি সাউথ আফ্রিকা?
জুন ১১, ২০১৭, ১২:২৩ অপরাহ্ন
এবারের চ্যাম্য়িন্স ট্রফি বাংলাদেশ দলের জন্য একটার পর একটা সৌভাগ্য বয়ে এনেছে। সেইসঙ্গে দেখা গেছে তাদের ঘুরে দাঁড়ানোর সামর্থ্যও। ফলে সেমিফাইনালে বাংলাদেশের পক্ষে দারুণ কিছু ঘটানো অসম্ভব নয়।
এমনটাই মনে করেন ক্রিকেট বিষয়ক ওয়েবসাইট ক্রিকইনফোর বাংলাদেশ প্রতিনিধি মোহাম্মদ ইসাম।
ইংল্যান্ডের কাছে হেরে অস্ট্রেলিয়া টুর্নামেন্ট থেকে ছিটকে পড়ার পর বিবিসি বাংলাকে তিনি বলেন, বাংলাদেশের ব্যাপারে ইউ নেভার নো সেমিফাইনালে যদি ভারত বা সাউথ আফ্রিকা যাকেই পায়, ৩৩ রানে ৪ উইকেট হারানোর পর যারা ঘুরে দাঁড়াতে পারে সেক্ষেত্রে এখন প্রেডিকশন করা খুবই ডিফিকাল্ট হয়ে যাবে।
মোহাম্মদ ইসাম বলেন, এই টুর্নামেন্টে ভাগ্য-দুর্ভাগ্য মিলে এমনটা হয়েছে। টুর্নামেন্টের ক্রিকেট এমনই হয়।
বাংলাদেশ খুব ভাগ্যবান যে অস্ট্রেলিয়ার সঙ্গে এক পয়েন্ট পেয়েছে। তারপর নিউজিল্যান্ডের বিপক্ষে অবিশ্বাস্য জয় পেল। তবে একটা কথা মনে রাখতে হবে যে তিনটা দল বাংলাদেশের বিপক্ষে খেলেছে তারা সবাই সমীহ করেই খেলেছে।
টসে জিতে ইংল্যান্ড দল ৯ উইকেটে ৫০ ওভারে ২৭৭ রান করে। জবাবে খেলতে নেমে অস্ট্রেলিয়ার সামনে যেন প্রতিপক্ষ হয়ে ওঠে ইংল্যান্ডকে ছাপিয়ে বৃষ্টি। বৃষ্টির বাধা খেলায় বিঘ্ন ঘটার পর খেলার রেজাল্ট হয় ডাকওয়ার্থ লুইস পদ্ধতিতে এবং ৪০ রানে হেরে যায় অজিরা। ফলে শেষ চারে খেলা নিশ্চিত হয়ে যায় বাংলাদেশ দলের।
হোটেলে বসে এই খেলা দেখেন বাংলাদেশ দলের ক্রিকেটাররা।
আগামী বৃহস্পতিবার এজবাস্টনে হবে দ্বিতীয় সেমিফাইনাল খেলা। সেখানে বাংলাদেশের প্রতিপক্ষ হতে পারে ভারত অথবা সাউথ আফ্রিকা। আজকের ম্যাচের পরই তা জানা যাবে।
এই টুর্নামেন্টে বাংলাদেশ দল শুরু করেছিল ইংল্যান্ডের সঙ্গে পরাজয় দিয়ে। পরের ম্যাচের অস্ট্রেলিয়ার বিপক্ষেও যখন জয়ের সম্ভাবনা অনেকটা ক্ষীণ তেমন অবস্থায় বৃষ্টির কারণে ম্যাচ পরিত্যক্ত হওয়ায় পয়েন্ট ভাগাভাগি করে নেয় দুইদল।